google/wiki40b huggingface dataset:
Έλαφος Πιερίας

Ιστορικά στοιχεία

Η ονομασία του αρχικού χωριού όπου ζούσαν ως το 1940 οι κάτοικοι ήταν Ελαφίνα και οφείλεται στα πολλά ελάφια, που ζούσαν στα δάση του χωριού τα παλιά χρόνια. Το χωριό αυτό βρίσκεταιστο σημερινό νομό Ημαθίας. Σήμερα μαζί με πέντε ακόμα οικισμούς συναποτελούν το Δήμο Μακεδονίδος.
Το 1940 η Ελαφίνα πυρπολήθηκε από τους Γερμανούς και καταστράφηκε. Οι κάτοικοι έχτισαν τα νέα τους σπίτια στην περιοχή που ονομαζόταν Καλύβια, όπου είναι και η θέση του σημερινού χωριού. Η καταγωγή των κατοίκων είναι από την Ημαθία.
Στις αρχές του 20ου αι., στην περίοδο μετά την απελευθέρωση και στα χρόνια του μεσοπολέμου, μικρά και μεγάλα χειμαδιά Αρβανιτόβλαχων και Βεργιάνων Βλάχωνεντοπίστηκαν στο χωριό.

Υποδομή

Η Έλαφος έχει ένα διθέσιο Δημοτικό Σχολείο μαζί με μονοθέσιο νηπιαγωγείο, με γύρω στα 30 παιδιά συνολικά. Υπάρχει συνεταιρισμός που βοηθάει τους αγρότες, αγροτικό ιατρείο στο κτίριο της Κοινότητας. Το χωριό έχει έναν κεντρικό ναό, αυτόν της Κοίμησης της Θεοτόκου. Επίσης, ενδιαφέρον είναι το εξωκλήσι της Αγίας Βαρβάρας και η Αγίου Γεωργίου. Διαθέτει αθλητικό (ΓΑΣ Ταύρος Ελάφου- αγωνίζεται στην Α΄ ερασιτεχνική κατηγορία στο ποδόσφαιρο) και πολιτιστικό σύλλογο, την "Ελαφίνα". Μέχρι πρόσφατα, στο χωριό γινόταν η αναπαράσταση του παλαιού γάμου, με σατιρικά στοιχεία. Εξαιρετικό ενδιαφέρον παρουσιάζει η διαδρομή από το χωριό Έλαφος προς το παλιό χωριό, την Ελαφίνα, η οποία απέχει 15 χλμ. περίπου. Ο δρόμος είναι ορεινός σε υψόμετρο από 500-800 μ. και εμφανίζει εξαιρετικά πλούσια βλάστηση από φυσικά δέντρα (δρύινα, οξιές, άγριες καστανιές κλπ), χλωρίδα από σπάνια άγρια λουλούδια και χόρτα μεταξύ των οποίων μπορεί κανείς να βρει ρίγανη, φλαμούρι, διάφορα βότανα, άγρια αμπέλια, θεραπευτικούς βολβούς κλπ. Τα ζώα που ζούνε στα ορεινά αποτελούνται από ελάφια, λαγούς, λύκους, αλεπούδες, διάφορα αποδημητικά πουλιά. Πολλά ελεύθερα ρυάκια σχηματίζονται από τον μεγάλο όγκο βροχών, που καταλήγουν σε μικρά και μεγάλα ποτάμια τα οποία χρησιμοποιούνται για τις ανάγκες των καλλιεργητών που ασχολούνται εκτός από τον καπνό και το σιτάρι, με καινούριους ελαιώνες και μικρή καλλιέργεια αμπελιού. Στην Έλαφο λειτουργεί και νόμιμο οινοποιείο για την παραγωγή τσίπουρου.
Κωνσταντής Κολοκοτρώνης

Βιογραφία

Γεννήθηκε πιθανόν το 1745 και ήταν ένα από τα πέντε παιδιά του Ιωάννη Κολοκοτρώνη. Είχε ανάστημα μέτριο και ήταν μελαμψός και γρήγορος.
Νέος ακόμα ο Κωνσταντής διορίστηκε από τον Χαλήλ μπεη αρματολός της Κορίνθου, όπου έμεινε τέσσερα χρόνια. Συνδέθηκε στενά με τις πιο ισχυρές οικογένειες του Μοριά, τους Πετιμεζαίους και απέκτησε σημαντική δύναμη. Έφθασε στο σημείο να επηρεάζει αποφασιστικά τους διορισμούς των πασάδων της Πελοποννήσου. Στα τέσσερα χρόνια που βαστούσε το αρματωλίκι της Κορίνθου γεννήθηκε μέσα του το μεγάλο σχέδιο να αποτινάξει τους Τούρκους από την Πελοπόννησο. Έγινε βλάμης με τον περίφημο κλέφτη του Ταϋγέτου τον Παναγιώταρο. Το 1762 άφησε το αρματωλίκι, ανέβηκε στον Ταΰγετο και μαζί με τον Παναγιώταρο έκτισε πύργο στην Καστάνιτσα της Μάνης, και κοντά σ΄ αυτόν δύο χαμόσπιτα. Από εκεί ξεκινούσαν καταστροφικές επιδρομές στους Τούρκους.
Το 1770 τάχθηκε υπέρ του κινήματος των Ορλωφικών και έδειξε ανδρεία στις μάχες που ακολούθησαν μάλιστα δυο από τους αδερφούς του σκοτώθηκαν καθώς και ο πατέρας του που βρήκε σκληρότατο θάνατο από τους Τούρκους. Πολέμησε τους Τούρκους σε όλη την Πελοπόννησο και τους έκανε μεγάλη ζημιά. Κάποτε παραφύλαξε στην γέφυρα του Μπίρμπαγα στην Κατσάνα και σκότωσε τον Μπεκιάρη, τον πιο γενναίο και πιο αιμοβόρο από τους αρχηγούς των Αρβανιτών, με 36 παλληκάρια του. Μιά άλλη φορά πάλι, κοντά στην Ανδρούσα, ξέκανε άλλον γενναίο οπλαρχηγό Αρβανίτη, τον Βέιζο με 24 παλληκάρια του. Με τις πράξεις του αυτές ενθάρυνε τους Έλληνες να βγουν στα βουνά και να γίνουν πέντε χιλιάδες κλέφτες. Μετά το μακελειό της Αρβανιτιάς, όπου ο Κολοκοτρώνης με τρεις χιλιάδες παλλικάρια του αντιμετώπισε δώδεκα χιλιάδες Αρβανίτες και τους ξετίναξε, το όνομα του Κολοκοτρώνη ακούστηκε σε όλο τον Ελληνισμό. Τόσο όμως ήταν το μίσος των Τούρκων, που ο Χασάν Τσεζάερλης, παρότι ο Κωνσταντής τον συνέτρεξε αποφασιστικά στην εκστρατεία του κατά των Αρβανιτών, δε του συγχώρεσε ότι δεν τον "προσκύνησε", ώστε, μαζί με τον μεγάλο δραγουμάνο του στόλου, τον Μαυρογένη μάζεψαν καράβια και δεκατέσσερις χιλιάδες στρατό και ήρθαν στο Γύθειο για να τον πιάσουν. Ο Κωνσταντής και ο βλάμης του ο Παναγιώταρος πολέμησαν γενναία στην πολιορκία της Καστανίτσας, και ο Παναγιώταρος πιάστηκε ζωντανός και κρεουργήθηκε. Ο Κωνσταντής πληγώθηκε θανάσιμα από μια σπαθιά. Έτσι πληγωμένο θανάσιμα και με πυρετό ετοιμοθάνατο τον βρήκαν εφτά Μπαρδουνιώτες Τούρκοι και τον πετσόκοψαν. Πέταξαν το κεφάλι του σε μια τρύπα και το κορμί του στον γκρεμό αναμεσα στα χωριά Άρνα και Κοτσατινα Λακωνίας.Το σώμα του διατηρήθηκε λόγω των χαμηλών θερμοκρασιών, εντοπίστηκε και ενταφιάστηκε στη Μηλιά της Μάνης, στο συνοικισμό Κυβέλεια, όπου σώζεται ο τάφος του.
Διοργανώσεις Ε.Π.Σ. Σερρών 2017–18

Α΄ Ανώτερη

Οι 28 σύλλογοι χωρίζονται σε 2 ομίλους των 14.Σύμφωνα με την προκήρυξη, μετά τη λήξη της κανονικής διάρκειας οι 4 πρώτες ομάδες κάθε ομίλου συμμετέχουν στα Play Off. Τρεις ομάδες ανεβαίνουν στην Επίλεκτη της επόμενης περιόδου, ενώ οι δυο τελευταίες ομάδες κάθε ομίλου θα υποβιβαστούν στη Β' Ερασιτεχνική.

Β' Κατηγορία

Στη Β΄ Κατηγορία συμμετείχαν 22 σύλλογοι σε 2 ομίλους. Οι 6 πρώτοι κάθε ομίλου θα αγωνιστούν στα play Off από όπου θα ανέβουν στην Ανώτερη Κατηγορία τέσσερεις ομάδες συνολικά, δύο από κάθε όμιλο.
Μεγάλες Λίμνες

Μεγάλες Λίμνες ονομάζονται συνολικά οι λίμνες της Βόρειας Αμερικής Σουπήριορ, Χιούρον, Μίσιγκαν, Ήρι και Οντάριο που αποτελούν μέρος των συνόρων μεταξύ Η.Π.Α. και Καναδά.
Η συνολική έκταση των λιμνών είναι 244.108 τετραγωνικά χιλιόμετρα και ο όγκος των υδάτων που περιέχουν είναι 23.000 κυβικά χιλιόμετρα, περίπου το 18% της παγκόσμιας προμήθειας νερού. Οι Μεγάλες Λίμνες είναι το μεγαλύτερο σύστημα γλυκού νερού στη Γη, και μόνο οι πολικοί παγετώνες έχουν μεγαλύτερες ποσότητες νερού. Οι λίμνες δημιουργήθηκαν πριν περίπου 5.000 χρόνια, εξαιτίας της δράσης παγετώνων.Η περιοχή που περιλαμβάνει τις Μεγάλες Λίμνες αποτελείται από πετρώματα του αρχαιοζωικού και του παλαιοζωικού αιώνα της λεγόμενης Καναδικής Ασπίδας. Τα πετρώματα αυτά διαμορφώθηκαν από την διάβρωση και προπάντων από την επενέργεια των παγετώνων της τεταρτογενούς περιόδου του καινοζωικού αιώνα, οι μορένες του οποίου αποτέλεσαν εμπόδιο σε ένα ευρύ υδάτινο ρεύμα που κατευθύνεται προς τον ποταμό Μισισιπή.    
Οι αμερικανικές πολιτείες που βρέχονται από αυτές τις λίμνες είναι: το Μίσιγκαν, το Ουισκόνσιν, η Μινεσότα, η Ιντιάνα, το Οχάιο, η Πενσυλβάνια και η Νέα Υόρκη. Οι περισσότερες πολιτείες που βρέχονται από τις λίμνες αυτές είναι προπύργια του Δημοκρατικού Κόμματος στις τελευταίες 6 εκλογικές αναμετρήσεις. Έχουν ισχυρή βιομηχανία και επλήγησαν από την Οικονομική Κρίση του 2008. Στον Καναδά, όλες οι λίμνες βρέχουν μόνο το Οντάριο.
Αργύρης Καμπετσής

Το ξεκίνημα

Ξεκίνησε να παίζει ποδόσφαιρο στον Άρη Πετρούπολης σε ηλικία μόλις 6 ετών. Ένα χρόνο μετά τα πρώτα ποδοσφαιρικά του βήματα εντάχθηκε στις ακαδημίες της ΑΕΚ ύστερα από εισήγηση του Τόνι Σαβέφσκι το ενδιαφέρον του οποίου ο Καμπέτσης κέντρισε εξαιτίας της πολύ καλής του επίδοσης σε ένα τουρνουά στην Παλλήνη. Ο Καμπετσής φόρεσε τα κιτρινόμαυρα για 2 χρόνια και το 2008 εντάχθηκε στις ακαδημίες του Ολυμπιακού όπου παρέμεινε για τα επόμενα εννέα χρονιά. Το καλοκαίρι του 2017 αρνήθηκε να υπογράψει επαγγελματικό συμβόλαιο με τον Ολυμπιακό και έμεινε ελεύθερος.

Μπορούσια Ντόρτμουντ Β'

Έχοντας μείνει ελεύθερος από τους «Ερυθρόλευκους» ο Καμπετσής αποφασίζει να κάνει το άλμα στην καριέρα του και να μεταβεί στη Γερμανία για χάρη της Μπορούσια Ντόρτμουντ υπογράφοντας τετραετές συμβόλαιο συνεργασίας. Αγωνίστηκε με την 2η ομάδα της Ντόρτμουντ για 1 σεζόν στην τέταρτη γερμανική κατηγορία έχοντας ως απολογισμό 14 συμμετοχές. Το καλοκαίρι του 2018 έπαψε να υπολογίζεται στα πλάνα της γερμανικής ομάδας και του ζητήθηκε από την διοίκηση του συλλόγου ανα αναζητήσει νέο σταθμό στην καριέρα του.

Παναθηναϊκός

Στις 20 Αυγούστου 2018 ήρθε σε συμφωνία με τον Παναθηναϊκό και 2 μέρες αργότερα ανακοινώθηκε η απόκτησή του με συμβόλαιο τριετούς διάρκειας .
Το πρώτο του επίσημο γκολ με την φανέλα των πρασίνων το πέτυχε στις 23 Σεπτεμβρίου 2018, στην νικηφόρα εντός έδρας αναμέτρηση με τον Λεβαδειακό για την τέταρτη αγωνιστική του ελληνικού πρωταθλήματος, που έληξε 3-0.
Γλυκιά ζωή

Πλοκή

Ο Μαρτσέλο είναι δημοσιογράφος στη Ρώμη της δεκαετίας του 1950. Με τα ρεπορτάζ του καλύπτει τις κοινωνικές ειδήσεις: σταρ του κινηματογράφου, θαύματα και σκάνδαλα της αριστοκρατίας. Η ταινία καλύπτει επτά ημέρες της ζωής του Μαρτσέλο. Ο Μαρτσέλο, παρόλη την επαγγελματική και κοινωνική του επιτυχία ζητάει ένα βαθύτερο νόημα στην ζωή και νομίζει ότι το μυστικό της ζωής βρίσκεται στον πλούτο, ο οποίος κατά την γνώμη του απελευθερώνει τον άνθρωπο από την συμβατότητα της ζωής. Όταν όμως χάνει τον καλύτερό του φίλο, καταλαβαίνει ότι αλλού είναι το νόημα της ζωής.

Θέματα και μοτίβα

Η ταινία ξεκινάει με ένα τεράστιο μαρμάρινο άγαλμα του Χριστού, που το μεταφέρει ένα ελικόπτερο πάνω από τα ερείπια ενός αρχαίου ρωμαϊκού υδραγωγείου για να το πάει στον Πάπα στο Βατικανό. Ο δημοσιογράφος Μαρτσέλο και ο φωτορεπόρτερ του, ο Παπαράτσο ακολουθούν σε ένα δεύτερο ελικόπτερο. 
Το άγαλμα του Χριστού, που μοιάζει σαν να ευλογεί όλη την Ρώμη καθώς πετά από πάνω, αντικαθίσταται σύντομα από το βέβηλο τρόπο ζωής και την νεομοντερνιστική αρχιτεκτονική της «νέας» Ρώμης που χαρακτηρίζεται από το οικονομικό θαύμα στα τέλη της δεκαετίας του 1950. Η παράδοση του αγάλματος είναι η πρώτη πολλών επαναλαμβανόμενων σκηνών. Η καθολική εκκλησία θεώρησε την σκηνή αυτή ως παρωδία της δευτέρας παρουσίας και γι' αυτό στην Ισπανία απαγορεύτηκε το έργο μέχρι το 1975.
Αλέξιος Βρανάς

Βιογραφία

Συνδέεται διπλά με τον Οίκο των Κομνηνών: ήταν γιος του Μιχαήλ Βρανά και της Μαρίας Κομνηνής, μικρανιψιάς του Αλεξίου Α΄ Κομνηνού. Νυμφεύτηκε την Άννα Βατάτζη, ανιψιά του Μανουήλ Α΄ Κομνηνού· η αδελφή τής Άννας, η Θεοδώρα Βατάτζη, ήταν ερωμένη τού Μανουήλ Α΄. Η οικογένειά του ήταν από τα μέσα του 11ου αι εξέχουσα στην Αδριανούπολη και την περιοχή της. Άλλη προέχουσα οικογένεια ήταν οι Βατάτζηδες, με την οποία έκανε επιγαμία ο Αλέξιος. Σύγχρονός του τον περιγράφει ως "μικρό στο ύψος, αλλά μεγάλο αντιλήπτορα σε βάθος των πραγμάτων και ο καλύτερος στρατηγός της εποχής του, μακράν των άλλων".

Επιτυχείς Εκστρατείες

Ήταν από τους λίγους στρατηγούς της Ρωμανίας, που όταν διακρίθηκε, δεν στασίασε εναντίον του Αυτοκράτορα. Ως ανταμοιβή για την πιστότητά του ο Ανδρόνικος Α΄ Κομνηνός τον ανύψωσε στον εξαίρετο βαθμό του πρωτοσεβαστού. Είχε αρκετές επιτυχείς εκστρατείες εναντίον τού Μπέλα Γ΄ της Ουγγαρίας το 1183 και εναντίον μίας εξέγερσης υπό τον Θεόδωρο Καντακουζηνό, στη ΒΔ Μικρά Ασία, με επίκεντρο τις πόλεις Νίκαια, Προύσα και Λοπάδιον. Μετά την πτώση τού Ανδρονίκου Α΄ έγινε νέος Αυτοκράτορας ο Ισαάκιος Β΄ Άγγελος· ο Αλέξιος απέκτησε τη μεγαλύτερη επιτυχία του εναντίον των Νορμανδών από τη Σικελία, που εισέβαλαν υπό τον Γουλιέλμο Β΄. Στην αποφασιστική μάχη της Δημητρίτσας (νυν Σιδηρόκαστρο) νίκησε συντριπτικά και αυτό ουσιαστικά τερμάτισε τη Νορμανδική απειλή για την Αυτοκρατορία.

Η εξέγερση και το τέλος

Ο Βρανάς περιφρονούσε τον Ισαάκιο Β΄. Οι επιτυχίες του και οι συνδέσεις του με την προηγούμενη δυναστεία των Κομνηνών τον ενθάρρυναν να φιλοδοξεί το θρόνο.
Το 1187 εστάλει να αντιμετωπίσει τη Βουλγαρο-Βλαχική εξέγερση υπό τους αδελφούς Πέτρο Ασέν και Ιβάν Ασέν. Αυτή τη φορά, αν και ήταν πιστός στον προηγούμενο Αυτοκράτορα, συγκέντρωσε το στράτευμά του στη γενέθλια πόλη του, την Αδριανούπολη και στασίασε με την υποστήριξη των συγγενών του. Προχώρησε στην Κωνσταντινούπολη· ο στρατός του στην αρχή είχε επιτυχία, έναντι του στρατού που υπερασπιζόταν την πόλη, αλλά εμποδίστηκε από τα τείχη της πόλης και δεν μπορούσε να μπει, με κανένα τρόπο. Τον Αυτοκρατορικό στρατό είχε αναλάβει ο Κορράδος του Μομφερράτου, σύζυγος της Θεοδώρας Αγγελίνας, αδελφής τού Ισαακίου Β΄. Ο στρατός υπό τον Κορράδο έκανε εξόρμηση και ο στρατός τού Βρανά υποχώρησε, πιεζόμενος από το βαριά οπλισμένο πεζικό τού Κορράδου. Τότε ο Βρανάς αντεπιτέθηκε προσωπικά στον Κορράδο, αλλά η λόγχη του έκανε λίγη ζημιά· όμως η λόγχη τού Κορράδου χτύπησε το κράνος τού Βρανά στο μάγουλο και τον έρριξε κάτω από το άλογο. Εκεί στο έδαφος τον αποκεφάλισαν οι πεζοί υποστηρικτές τού Κορράδου. Με τον ηγέτη τους νεκρό, ο στρατός των εξεγερμένων εγκατέλειψε το πεδίο. Το κεφάλι του μεταφέρθηκε στο ανάκτορο, όπου το κλωτσούσαν ως μπάλα. Έπειτα το έστειλαν στην σύζυγό του Άννα, "που έδειξε γενναία ψυχραιμία στο φοβερό θέαμα", κατά τον ιστορικό Νικήτα Χωνιάτη.
Αντόνιο Ταμπούκι

Βιογραφικά στοιχεία

Ο Ταμπούκι μεγάλωσε με τους γονείς της μητέρας του στο Βεκκιάνο, ένα χωριό κοντά στην Πίζα. Φοιτώντας στο πανεπιστήμιο, ταξίδευε πολύ στην Ευρώπη στα ίχνη των συγγραφέων που είχε γνωρίσει από τη βιβλιοθήκη του θείου του. Σε ένα τέτοιο ταξίδι, βρήκε το ποίημα «Tabacaria» («καπνοπωλείο») σε ένα βιβλιοπωλείο στο Παρίσι με υπογραφή του Alvaro de Campos, που ήταν μία από τις ποιητικές «περσόνες» του Πορτογάλου ποιητή Φερνάντο Πεσσόα. Από αυτή τη γαλλική μετάφραση διαισθάνθηκε ότι αυτό θα ήταν το κυρίαρχο ενδιαφέρον της μελλοντικής του ζωής.
Μία επίσκεψη στη Λισαβόνα τον έκανε να αγαπήσει την πόλη και τη χώρα. Ως αποτέλεσμα, απεφοίτησε το 1969 με μία διπλωματική εργασία πάνω στον «σουρεαλισμό στην Πορτογαλία». Μετά από μεταπτυχιακές σπουδές στη Scuola Normale Superiore di Pisa διορίσθηκε το 1973 δάσκαλος της πορτογαλικής γλώσσας και λογοτεχνίας στη Μπολόνια.
Το ίδιο έτος έγραψε το πρώτο μυθιστόρημά του, το Piazza d'Italia (εκδ. Bompiani 1975), όπου προσπάθησε να περιγράψει την ιστορία από την πλευρά του χαμένου, σε αυτή την περίπτωση των αναρχικών της Τοσκάνης, ακολουθώντας την παράδοση μεγάλων Ιταλών συγγραφέων του παρελθόντος, όπως των Τζοβάννι Βέργκα, Φεντερίκο ντε Ρομπέρτο, Τζουζέππε Τομάζι ντι Λαμπεντούζα, Μπέπε Φενόλλο, αλλά και του σύγχρονου Βιτσέντσο Κονσόλο.
HE0450-2958

Ιστορία

Μία ομάδα αστρονόμων υπό τον Πιερ Ματζαίν (Pierre Magain) του Πανεπιστημίου της Λιέγης (Βέλγιο) ανακοίνωσε τον Σεπτέμβριο του 2005 στο περιοδικό Nature ότι είχαν ανακαλύψει έναν σχετικώς φωτεινό κβάζαρ χωρίς περιβάλλοντα γαλαξία γύρω του, παρά το ότι κοντά του στον ουρανό εμφανίζεται ένας διαταραγμένος γαλαξίας με υψηλό ρυθμό αστρογένεσης. Η ομάδα υπέθεσε ότι:
«Μπορεί να προταθεί ότι ο γαλαξίας-φορέας του κβάζαρ έχει εξαφανισθεί ως αποτέλεσμα μιας συγκρούσεως [που δημιούργησε τον διαταραγμένο γαλαξία], αλλά είναι δύσκολο να φαντασθεί κάποιος πώς θα μπορούσε να επιτευχθεί η πλήρης διάλυση ενός γαλαξία.»
Προκείμενου να μην είναι παρατηρήσιμος, ο γαλαξίας-φορέας (host galagy) του κβάζαρ, οι αστρονόμοι της ομάδας εκτίμησαν ότι θα πρέπει να είναι περίπου 5 μεγέθη ή 100 φορές αμυδρότερος από ό,τι θα αναμενόταν για τον συγκεκριμένο κβάζαρ, ή να έχει ακτίνα μικρότερη των 300 ετών φωτός (συνήθως οι κβάζαρ αποτελούν τα κέντρα γαλαξιών με διαστάσεις από 5.000 ως 50.000 έτη φωτός).
Αμέσως μετά, τον Νοέμβριο του 2005, τρείς εργασίες δημοσιεύθηκαν που προσέφεραν πιθανές ερμηνείες, οι δύο από ερευνητικές ομάδες στο Χάρβαρντ και στο Κέιμπριτζ , που πρότειναν ότι το κβάζαρ είχε εκτοξευθεί από το κέντρο του γειτονικού, διαταραγμένου γαλαξία είτε εξαιτίας βαρυτικής ακτινοβολίας, είτε εξαιτίας αλληλεπιδράσεως με δύο άλλες μαύρες τρύπες (υπενθυμίζεται ότι τα κβάζαρ είναι υπερμεγέθεις μαύρες τρύπες με δίσκο προσαυξήσεως από υλικό που απορροφούν). Η ταχύτητα εκτοξεύσεως θα πρέπει να ήταν περί τα χίλια χιλιόμετρα το δευτερόλεπτο προκειμένου να έχει φθάσει ο κβάζαρ σε τέτοια απόσταση από τον αρχικό γαλαξία-φορέα του.
Εκλογές στην Κιργιζία

Στην Κιργιζία διεξάγονται εκλογές για πρόεδρο και για κοινοβούλιο. Δικαίωμα ψήφου στις εκλογές έχουν όσες και όσοι είναι ηλικίας 18 ετών και άνω. Οι πιο πρόσφατες προεδρικές εκλογές έγιναν στις 15 Οκτωβρίου 2017 και οι βουλευτικές εκλογές διεξήχθησαν στις 4 Οκτωβρίου 2015.

2007

Στις 28 Νοεμβρίου του 2007 ο προερχόμενος από το Σοσιαλιστικό Δημοκρατικό Κόμμα Αλμάζμπεκ Αταμπάγιεφ παραιτήθηκε από την πρωθυπουργία και προσωρινός αντικαταστάτης του ανέλαβε ο Ισκεντέρμπεκ Αϊνταραλίγιεφ μέχρι τη διεξαγωγή των εκλογών.
Στις 16 Δεκεμβρίου του 2007 διεξήχθησαν πρόωρες βουλευτικές εκλογές στη χώρα. Τις εκλογές προκήρυξε ο Πρόεδρος Κουρμάνμπεκ Μπακίγιεφ έπειτα από συνταγματικό δημοψήφισμα, που διεξήχθη στις 21 Οκτωβρίου 2007 και ενέκρινε έναν νέο εκλογικό νόμο, όπως επίσης και τροποποιήσεις στο Σύνταγμα. Βάσει αυτών, η δύναμη του Κοινοβουλίου αυξήθηκε κατά 90 βουλευτές και εισήχθη η ψηφοφορία διά της λίστας κομμάτων.
Σύμφωνα με μερικά αποτελέσματα (81% των εκλογικών τμημάτων), η συμμετοχή ξεπέρασε το 60% και το κυβερνών κόμμα Ak-Zhol εξασφάλισε 47,8% των ψήφων. Αυτό είναι το μόνο κόμμα που κατάφερε να εισέλθει στο Κοινοβούλιο. Οι διεθνείς παρατηρητές του ΟΑΣΕ άσκησαν έντονη κριτική αναφορικά με τον τρόπο διεξαγωγής των εκλογών, σε αντίθεση με τους παρατηρητές από την Κοινοπολιτεία Ανεξαρτήτων Κρατών, οι οποίοι ανέφεραν ότι οι εκλογές "πληρούσαν τα δημοκρατικά κριτήρια".
Το Ανώτατο δικαστήριο έκρινε ως αντισυνταγματικό τον ιδιόρρυθμο εκλογικό νόμο, εξαιτίας του οποίου η Βουλή μετά τις εκλογές έγινε μονοκομματική.

2010

Στις 27 Ιουνίου 2010  το 90% των πολιτών ενέκριναν σε δημοψήφισμα τη μεταρρύθμιση στο Σύνταγμα, με βάση την οποία περιορίστηκαν οι εξουσίες του προέδρου υπέρ της ενίσχυσης της νομοθετικής εξουσίας. Η χώρα έτσι θα αποτελέσει την πρώτη, αμιγώς κοινοβουλευτική, δημοκρατία στην περιοχή των πρώην σοβιετικών δημοκρατιών της Κεντρικής Ασίας. Συγκεκριμένα, υπέρ του νέου Συντάγματος ψήφισε το 90,55% έναντι 8,07% που το καταψήφισαν. Η συμμετοχή ήταν της τάξης του 72,29%. Το Σύνταγμα τέθηκε σε ισχύ στις 2 Ιουλίου 2010.
"The Spaghetti Incident?"

Σχετικά

Πολλά από τα κομμάτια είχαν ηχογραφηθεί παλαιότερα με τον Ίζυ Στράντλιν και ήταν υπό σκέψη για τους δίσκους Use Your Illusion I και II. Η μπάντα θα τα κυκλοφορούσε ως EP, όμως μετά την αποχώρηση του Στράντλιν επαναηχογραφήθηκαν με τον Γκίλμπυ Κλαρκ και αποφασίστηκε να κυκλοφορήσουν μαζί με άλλες ηχογραφήσεις ως στούντιο άλμπουμ. Ο μπασίστας Νταφ ΜαΚέγκαν παρέχει κύρια φωνητικά σε αρκετά κομμάτια.
Στο κάτω μέρος του εξωφύλλου υπάρχει ένα μήνυμα γραμμένο με τα σύμβολα του Zodiac Killer, που ερμηνεύονται ως "fuck 'em all".

Look At Your Game, Girl

Ως hidden track εμφανίζεται μια εκτέλεση του "Look At Your Game, Girl" του Τσαρλς Μάνσον. Η κίνηση αυτή προκάλεσε μεγάλη αντιπαράθεση.
Ο Axl Rose ισχυρίστηκε ότι ο λόγος που το κομμάτι έμεινε κρυφό είναι γιατί δεν ήθελε να αναφερθεί ο Μάνσον. Ο Ντέιβιντ Γκέφεν δήλωσε: "Αν ο Ρόουζ σκεφτόταν τι θα προκαλούσε αυτό, δεν θα το ηχογραφούσε καν. Δεν θα μπορούσα καν να φανταστώ ότι ο Τσαρλς Μάνσον θα έπαιρνε χρήματα από την φήμη που έχει λόγω των εγκλημάτων που διέπραξε". Ο κιθαρίστας Slash είπε πως έγινε καθαρά με "μαύρο χιούμορ".
Το κομμάτι δεν θα ήταν στο άλμπουμ αν τα έσοδα δεν πήγαιναν σε γιο θύματος του Μάνσον. Παρά τη δήλωση του Ρόουζ ότι το κομμάτι θα απουσίαζε από επόμενες εκδόσεις του άλμπουμ, παρέμεινε ως hidden track.
Νοηματικά, το τραγούδι απευθύνεται στην πρώην σύντροφο του Ρόουζ.

Τίτλος

Ο τίτλος αναφέρεται σε έναν καυγά φαγητού μεταξύ του Ρόουζ και του πρώην ντράμερ Στίβεν Άντλερ. Ο ίδιος ο Άντλερ έχει αναφερθεί σε αυτόν ως "the spaghetti incident".
Σε συνομιλία τους στο βίντεο «Making of Estranged», ο Ρόουζ και ο Slash έχουν επιβεβαιώσει ότι ο τίτλος ακολουθείται από ερωτηματικό και βρίσκεται εντός εισαγωγικών.
Ραμ (Φόρμουλα 1)

Η ΡΑΜ (RAM Racing και RAM Automotive) υπήρξε βρετανική εταιρεία που δραστηριοποιήθηκε στη Φόρμουλα 1, συμμετέχοντας με διάφορες μορφές στο παγκόσμιο πρωτάθλημα μεταξύ 1976 και 1985.
Το όνομά της ήταν το αρκτικόλεξο Ralph And Macdonald από τα επώνυμα των δύο ιδρυτών της, Μάικ Ραλφ και Τζον Μακντόνταλντ.

Ιστορία

Η ΡΑΜ ιδρύθηκε το 1975 και ξεκίνησε από τα χαμηλά πρωταθλήματα της Μεγάλης Βρετανίας. Την επόμενη χρονιά αγόρασε από τη Μπράμπαμ το αποσυρμένο αμάξωμα BT44, το εξόπλισε με κινητήρα Ford Cosworth DFV και εισήλθε στη Φόρμουλα 1 με δική της ομάδα, αλλά χωρίς να βαθμολογείται στο πρωτάθλημα κατασκευαστών αφού έτρεχε με «ξένο» μονοθέσιο. Συμμετείχε σε επτά γκραν-πρι, άλλοτε με πλήρη σύνθεση κι άλλοτε με μόνο έναν οδηγό, χωρίς ουσιαστικά αποτελέσματα, καθώς οι οδηγοί της συνήθως κόβονταν στα προκριματικά ή τερμάτιζαν στις τελευταίες θέσεις του αγώνα.
Το 1977 έτρεξε με ενοικιασμένα μονοθέσια της Μαρτς όμως και πάλι ούτε διαρκή παρουσία είχε, ούτε επιτυχίες. Στα επτά γκραν-πρι που συμμετείχε, είδε κάποιον οδηγό της να προκρίνεται στον κυρίως αγώνα μόλις δύο φορές. Στον πρώτο αγώνα εγκατέλειψε λόγω βλάβης, ενώ στον δεύτερο τερμάτισε σε μη βαθμολογούμενη θέση. Με τέτοια αποτελέσματα, η ομάδα αποσύρθηκε και αφοσιώθηκε σε λιγότερο απαιτητικές κατηγορίες.
Στο δεύτερο μισό της σαιζόν 1980 η ΡΑΜ δοκίμασε ξανά την τύχη της στη Φόρμουλα 1, κατεβάζοντας ένα μονοθέσιο που είχε αγοράσει από την Γουίλιαμς και έχοντας ως καλύτερο τερματισμό μια 9η θέση.
Το 1981 και το 1982 η ομάδα δε συμμετείχε στο πρωτάθλημα, όμως η εταιρεία ήταν πίσω από την επαναδραστηριοποίηση της Μαρτς.
Ως ΡΑΜ επανήλθε στη διοργάνωση του 1983, αυτή τη φορά με δικό της μονοθέσιο και συμμετοχή σε όλους τους αγώνες. Παρ' όλα αυτά ο εκάστοτε οδηγός της συνέχισε να βλέπει τον αγώνα από την εξέδρα, αφού τις περισσότερες φορές αποκλειόταν στα προκριματικά.
Τις χρονιές 1984 και 1985 έκανε μια τελευταία προσπάθεια με πλήρη σύνθεση (δύο μονοθέσια) και μόνιμους οδηγούς για πρώτη φορά στην ιστορία της, χάρη σε μια απροσδόκητη χορηγία από την αμερικανική καπνοβιομηχανία Skoal Bandit. Σε σύγκριση με το παρελθόν, οι οδηγοί αυτής της περιόδου περνούσαν εύκολα τα προκριματικά αλλά συνήθως δεν κατάφερναν να τερματίσουν στον κυρίως αγώνα. Τελικά το μόνο που επιτεύχθηκε ήταν η βελτίωση του «ρεκόρ» της ομάδας, χάρη στην 8η θέση του Τζόναθαν Πάλμερ στο γκραν-πρι της Βραζιλίας το 1984.
Μετά τη λήξη της σαιζόν 1985, ο βασικός χορηγός αποσύρθηκε και η ομάδα διαλύθηκε οριστικά ελλείψει χρηματοδότησης. Οι ιδρυτές της πάντως παρέμειναν στο χώρο, κατασκευάζοντας εξαρτήματα για μονοθέσια.
Μπιλ Γουάτς

Ξεκίνημα & Στυλ

Ο Γουάτς έκανε τα πρώτα του βήματα το 1963 και έγινε γνωστός για το στυλ "Καουμπόι" που χρησιμοποίησε στην καριέρα του. Αργότερα, όταν έγινε παραγωγός αγώνων, ήταν αμείλικτος και σκληρός.

Εταιρείες

Το Universal Wrestling Federation ήταν εταιρεία, την οποία είχε υπό την κατοχή του την περίοδο 1979-1987. Το 1992 ήταν ο Εκτελεστικός Αντιπρόεδρος στο World Championship Wrestling.

Διακρίσεις

Ο Γουάτς κατέκτησε στην καριέρα του 25 συνολικά πρωταθλήματα, ατομικά ή ομαδικά. Έμεινε για λίγο το 2008 στο WWE, ενώ το 2009 εισήχθη στο τιμητικό WWE Hall of Fame για την παρουσία του στον χώρο.
Δεσπότης Γρεβενών

Γεωγραφία - Ιστορία

Ο Δεσπότης βρίσκεται στα δυτικά του Βενέτικου ποταμού και σε απόσταση 16,5 χλμ. νότια από τα Γρεβενά. Το παλιό όνομα του χωριού ήταν Σινίχοβον και αναφέρεται επίσημα το 1918 στο ΦΕΚ 260Α - 31/12/1918 να ορίζεται έδρα της ομώνυμης κοινότητας. Διορθώθηκε το 1919 σε Σνίχοβο και το 1927 με το ΦΕΚ 18Α - 01/02/1927 μετονομάζεται σε Δεσπότης προς τιμή του Μητροπολίτη Γρεβενών Αιμιλιανού Λαζαρίδη, ο οποίος μαρτύρησε  στις 30 Σεπτεμβρίου 1911 στο δάσος μεταξύ του χωριού και του γειτονικού Αιμιλιανού. Σύμφωνα με το σχέδιο Καλλικράτης, μαζί με τους Αγίους Θεοδώρους, την Ανθρακιά και τον Αιμιλιανό, αποτελούν τη τοπική κοινότητα Αγίων Θεοδώρων που ανήκει στην δημοτική ενότητα Γρεβενών του Δήμου Γρεβενών και σύμφωνα με την απογραφή του 2011 έχει πληθυσμό 15 κατοίκους.